钦定古今图书集成/明伦汇编/氏族典/第049卷 > 《凌迪知万姓统谱》 > 亓诗教
## 钦定古今图书集成/明伦汇编/氏族典/第049卷 > 《凌迪知万姓统谱》 > 亓诗教

按《明外史刘廷元传》：“亓诗教，莱芜人。历荆州、淮安推
官，入为礼科给事中。贪污阴贼，与赵兴邦、官应震、吴
亮嗣并称。亓赵官，吴方从哲独相，诗教其门人，尤怙
势。每出疏必作隐语，见者皆自危。熹宗践祚，诗教引
疾去。天启三年，赵南星主察，与兴邦、应震、亮嗣并坐
不谨落职。五年，冯铨用事，诗教以中旨起吏科，旋进”
都给事中，又以中旨擢太常少卿。明年正月迁右佥
都御史，巡抚河南。诗教素骄恣，见崔呈秀，意气自如。
呈秀不悦，出之外。甫抵任，复讽御史李懋芳劾罢。后
入“逆案”，赎徒为民。